Kandidat SPD Tobias Schick wólby wyšeho měšćanosty w Choćebuzu dobył
Choćebuz (dpa/SN). Přichodny wyši měšćanosta Choćebuza, politikar SPD Tobias Schick, chce so wšitkim wobydlerkam a wobydlerjam města přiwobroćić – tež wolerjam AfD. „To su tójšto ludźi, tych runje tak w tutym měsće trjebam“, rjekny Schick powěsćerni dpa. „Rozsudne je, wjele mjez sobu rěčeć a wěcy derje rozkłasć“. 41lětny Schick bě so wčera w rozsudnym kole z 68,6 procentami jasnje přećiwo kandidatej AfD Larsej Schieske přesadźił, kiž dósta 31,4 procenty. Schick měješe podpěru wjacorych stron a šěrokeho towaršnostneho zwjazkarstwa.
Dotalny jednaćel měšćanskeho sportoweho zwjazka chce nětko wjacore předewzaća města zwoprawdźić. Wón mjenowaše prawicarski ekstremizm, mobilitu a zesylnjenje měšćanskich štwórćow jako přikłady za projekty, kotrež su hižo schwalene. „Dyrbimy je tež přesadźić.“ Na wólbnej party wčera wječor je Schick tež nowy stil připowědźił. „Sym rěčał wo nowej fairnosći, strony přesahowacej.“
ces_Latn szl_Latn szl_Latn